ลักษณะการประกอบธุรกิจ

ประวัติความเป็นมา

บริษัท บลิส-เทล จำกัด (มหาชน) ก่อตั้งขึ้นในเดือนมีนาคม 2532
โดยความร่วมมือของกลุ่มตระกูลเขมะจันตรีและกลุ่มตระกูลเอกธนิตพงษ์ (“กลุ่มผู้ถือหุ้นเดิม”)
ด้วยทุนจดทะเบียนเริ่มแรก 300,000 บาท
เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม
โดยในระยะแรกสินค้าที่บริษัทจำหน่าย ได้แก่ โทรศัพท์บ้านแบบมีสายและไร้สาย และวิทยุติดตามตัว
(Pager) เป็นต้น ต่อมาในปี 2534
บริษัทจึงได้มีการนำเข้าและจำหน่ายโทรศัพท์เคลื่อนที่เป็นต้นมาจวบจนปัจจุบัน

การดำเนินงานของบริษัทมีการเติบโตอย่างต่อเนื่อง
โดยเฉพาะอย่างยิ่งการจำหน่ายโทรศัพท์เคลื่อนที่ที่เพิ่มขึ้นมาโดยตลอด
บริษัทจึงมีการเพิ่มทุนจดทะเบียนเพื่อสนับสนุนการขยายงานดังกล่าวมาอย่างต่อเนื่อง จนกระทั่งในปี
2547 เพื่อรองรับการขยายธุรกิจในอนาคต บริษัทได้มีการเพิ่มทุนจดทะเบียนจาก 150 ล้านบาท
เป็น 230 ล้านบาท ด้วยการเข้าระดมทุนในตลาดหลักทรัพย์แห่งประเทศไทย
โดยมีการจัดสรรหุ้นเพิ่มทุนจำนวน 80,000,000 หุ้น มูลค่าที่ตราไว้หุ้นละ 1 บาท เสนอขายให้แก่
บุคคลทั่วไป จำนวน 70,000,000 หุ้น และกรรมการและพนักงาน จำนวน 10,000,000 หุ้น
ซึ่งตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน
ในกลุ่มเทคโนโลยี หมวดสื่อสาร และใช้ชื่อย่อในการซื้อขายหลักทรัพย์ว่า “BLISS”
และเริ่มซื้อขายในตลาดหลักทรัพย์ได้ตั้งแต่วันที่ 13 ธันวาคม 2547 เป็นต้นมา
ซึ่งการเข้าจดทะเบียนในตลาดหลักทรัพย์ดังกล่าว
นับว่าเป็นความสำเร็จอย่างยิ่งในการดำเนินธุรกิจของบริษัท
และได้ส่งผลให้บริษัทมีความน่าเชื่อถือและมีฐานะทางการเงินที่แข็งแกร่งยิ่งขึ้น
ซึ่งมีส่วนสำคัญที่จะช่วยเพิ่มความสามารถในการแข่งขันของบริษัท
ตลอดจนเป็นการเปิดโอกาสให้บุคคลทั่วไปเข้ามามีส่วนร่วมเป็นเจ้าของบริษัทด้วย

ในปี 2548 บริษัทได้จดทะเบียนเพิ่มทุนอีก 69 ล้านบาท รวมบริษัทมีทุนจดทะเบียนทั้งสิ้น 299
ล้านบาท โดยได้เสนอขายใบสำคัญแสดงสิทธิที่จะซื้อหุ้นสามัญของบริษัทจำนวน 68,999,982 หน่วย
ให้แก่ผู้ถือหุ้นเดิมโดยไม่คิดมูลค่าในอัตราส่วน 10 หุ้น เดิม 3 หน่วย ต่อใบสำคัญแสดงสิทธิ
ซึ่งตลาดหลักทรัพย์แห่งประเทศไทยได้รับใบสำคัญแสดงสิทธิที่จะซื้อหุ้นสามัญของบริษัท
เป็นหลักทรัพย์จดทะเบียน โดยใช้ชื่อย่อในการซื้อขายหลักทรัพย์ว่า “BLISS - W1”
และเริ่มซื้อขายได้เมื่อวันที่ 3 สิงหาคม 2548 เป็นต้นมา

ในปี 2549 บริษัท อินเตอร์แนชั่นเนิล เอนจีเนียริง จำกัด (มหาชน) (“IEC”)
ซึ่งดำเนินธุรกิจด้านวิศวกรรม และโทรศัพท์เคลื่อนที่ ได้เข้าร่วมลงทุนในบริษัท บลิส-เทล จำกัด
(มหาชน) โดยได้ซื้อหุ้นจากผู้ถือหุ้นเดิมและผู้บริหารของบริษัท รวมจำนวน 56 ล้านหุ้น
คิดเป็นสัดส่วนการถือหุ้นร้อยละ 24.35 ซึ่งส่งผลให้ IEC เป็นผู้ถือหุ้นรายใหญ่ของบริษัท
ภายหลังการเปลี่ยนแปลงของโครงสร้างการถือหุ้นบริษัท และ IEC
มีนโยบายที่จะแบ่งความรับผิดชอบในการดำเนินธุรกิจจำหน่ายโทรศัพท์ เคลื่อนที่
โดยบริษัทจะเป็นผู้ดูแลด้านการค้าปลีก และบริหารร้านค้าปลีกทั้งหมด ได้แก่ บลิสเทลช็อป
โมบายอีซี่บายไออีซี และจุดจำหน่ายสินค้าผ่านเคาน์เตอร์ภายในห้างสรรพสินค้า ในขณะที่ IEC
จะเป็นผู้ดูแลและให้บริการด้านการค้าส่ง การจัดหาสินค้าให้แก่บริษัท การบริหารคลังสินค้า
การกระจายสินค้า และการให้บริการหลังการขายและซ่อมโทรศัพท์เคลื่อนที่
ซึ่งทั้งสองฝ่ายคาดว่าจะได้รับประโยชน์
จากการลดต้นทุนสินค้าอันเนื่องมาจากปริมาณการสั่งซื้อสินค้าที่เพิ่มขึ้น
การลดค่าใช้จ่ายในการดำเนินงาน จากการใช้ระบบบริหารสินค้าคงคลัง ระบบจัดส่งสินค้า
ระบบบริหารและสนับสนุนการดำเนินงาน รวมถึงทรัพยากรในการดำเนินธุรกิจบางส่วนร่วมกัน
ซึ่งจะช่วยเพิ่มความสามารถในการแข่งขันในตลาดโทรศัพท์เคลื่อนที่
เนื่องจากช่องทางการจำหน่ายสินค้าที่เพิ่มขึ้น
ตลอดจนการแลกเปลี่ยนข้อมูลและวางแผนงานด้านการตลาดร่วมกัน (ปัจจุบัน IEC
ไม่ได้เป็นผู้ถือหุ้นของบริษัท) นอกจากนี้ ในปี 2549 บริษัทได้มีการเพิ่มทุนจดทะเบียนอีก 501
ล้านบาท จากทุนจดทะเบียนเดิมจำนวน 299 ล้านบาท เป็น 800 ล้านบาท
โดยการออกหุ้นสามัญใหม่จำนวน 501 ล้านหุ้น เพื่อเสนอขายให้แก่บุคคลในวงจำกัด

ในปี 2550 บริษัทได้เสนอขายหุ้นเพิ่มทุนให้แก่บุคคลในวงจำกัดรวมจำนวนหุ้นเท่ากับ 85 ล้านหุ้น คือ
ในเดือนมกราคม 2550 จำนวน 50 ล้านหุ้น ในราคาหุ้นละ 2.50 บาท
รวมเป็นเงินที่ได้รับจากการเพิ่มทุน 125.00 ล้านบาท และในเดือนกุมภาพันธ์ 2550 จำนวน 35
ล้านหุ้น ในราคาหุ้นละ 2.80 บาท รวมเป็นเงินที่ได้รับจากการเพิ่มทุน 98.00 ล้านบาท รวม
ได้เงินจากการเพิ่มทุนรวมทั้งสิ้น 223.00 ล้านบาท
ทำให้ปัจจุบันบริษัทมีทุนจดทะเบียนชำระแล้วเท่ากับ 315 ล้านบาท และต่อมาที่ประชุมสามัญ
ผู้ถือหุ้นประจำปี 2550
ได้มีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัท จำนวนไม่เกิน 55
ล้านหน่วย ให้แก่กรรมการ ผู้บริหาร พนักงาน และ/หรือ ที่ปรึกษาของบริษัท และ/หรือ บริษัทย่อย
(โครงการ ESOP) เพื่อเสนอขายให้แก่กรรมการผู้จัดการและที่ปรึกษาของบริษัทรวม 2 ท่าน
จำนวน 35 และ20 ล้านหน่วย ตามลำดับ แต่ต่อมาที่ปรึกษาของบริษัทได้ลาออกจากตำแหน่ง
จึงคงเหลือเพียงใบสำคัญแสดงสิทธิที่จะซื้อหุ้นสามัญของบริษัทภายใต้โครงการ ESOP เพียงจำนวน
35 ล้านหน่วย เพื่อเสนอขายให้แก่กรรมการผู้จัดการเท่านั้น
ซึ่งปัจจุบันสำนักงานคณะกรรมการกำกับหลักทรัพย์และตลาดหลักทรัพย์ไม่อนุญาตให้ออกและเสนอขายใบสำคัญและสิทธิที่จะซื้อหุ้นสามัญของบริษัทภายใต้โครงการ
ESOP ข้างต้น

วันที่ 31 มกราคม 2551 บริษัทฯ ได้แจ้งการปรับสิทธิใบสำคัญแสดงสิทธิที่จะซื้อหุ้นสามัญของบริษัทฯ
ครั้งที่ 1(BLISS-W1) จากราคาใช้สิทธิหุ้นละ 8 บาท เปลี่ยนเป็นหุ้นละ 0.80 บาท
และในอัตราการใช้สิทธิจาก 1 ใบสำคัญแสดงสิทธิต่อ 1 หุ้นสามัญ
โดยมีผลตั้งแต่กำหนดการใช้สิทธิในวันที่ 31 มีนาคม 2551 เป็นต้นไป

สำหรับในปี 2552 ที่ผ่านมา ที่ประชุมสามัญผู้ถือหุ้นครั้งที่ 1/2552 เมื่อวันที่ 27 พฤษภาคม 2552
ได้มีมติอนุมัติการลดทุนจดทะเบียนของบริษัทฯ จากจำนวน 900 ล้านบาท เหลือจำนวน 315
ล้านบาท อนุมัติการโอนทุนสำรองส่วนล้ำมูลค่าหุ้นจำนวน 696.62
ล้านบาทและทุนสำรองตามกฎหมายจำนวน 16.2 ล้านบาท รวมเป็นจำนวนเงิน 712.82 ล้านบาท
เพื่อตัดชดเชยกับผลขาดทุนสะสมของบริษัทฯ อนุมัติการลดทุนจดทะเบียนของบริษัทฯ จากเดิม 315
ล้านบาท เหลือ 78.75 ล้านบาทโดยการลดจำนวนหุ้นสามัญที่ออกและจำหน่ายแล้วในอัตรา 4
หุ้นเดิมเหลือ 1 หุ้น และอนุมัติการเพิ่มทุนจดทะเบียนของบริษัทฯ อีก 226.5 ล้านบาท จากเดิม
78.75 ล้านบาท เป็น 305.25 ล้านบาท โดยการออกหุ้นสามัญเพิ่มทุนจำนวน 2,265,000,000
หุ้น มูลค่าที่ตราไว้หุ้นละ 0.10 บาท ซึ่งการจัดสรรหุ้นเพิ่มทุนเป็นดังนี้ จำนวนไม่เกิน
690,000,000 หุ้น
จัดสรรไว้สำหรับรองรับการใช้สิทธิแปลงสภาพใบสำคัญแสดงสิทธิที่จะซื้อหุ้นสามัญเพิ่มทุนของบริษัทฯ
(BLISS-W1) ราคาในการใช้สิทธิแปลงสภาพหุ้นละ 0.80 บาท และจำนวนไม่เกิน
1,575,000,000 หุ้น จัดสรรให้แก่ผู้ถือหุ้นเดิมในสัดส่วน 1 หุ้นสามัญเดิม (ภายหลังการลดทุน) ต่อ
2 หุ้นสามัญใหม่ โดยเสนอขายในราคาหุ้นละ 0.05 บาท
ทั้งนี้เป็นไปตามมติที่ประชุมวิสามัญผู้ถือหุ้นครั้งที่ 1/2552 เมื่อวันที่ 25 สิงหาคม 2552

ต่อมาที่ประชุมวิสามัญผู้ถือหุ้น ครั้งที่ 2/2552 เมื่อวันที่ 11 มกราคม 2553
ได้มีมติเพิ่มทุนจดทะเบียนของบริษัทฯอีก 263.75 ล้านบาท จากเดิม 305.25 ล้านบาทเป็น 569
ล้านบาท โดยการออกหุ้นสามัญเพิ่มทุนจำนวน 2,637,500,000 หุ้น มูลค่าที่ตราไว้หุ้นละ 0.10
บาท โดยจัดสรรหุ้นเพิ่มทุนดังกล่าว เสนอขายให้แก่บุคคลในวงจำกัดและ/หรือ ผู้ลงทุนสถาบัน
และ/หรือ ผู้ลงทุนที่มีลักษณะเฉพาะ
ซึ่งราคาเสนอขายต่อหุ้นจะคำนวณโดยอิงกับราคาปิดถัวเฉลี่ยถ่วงน้ำหนักของหุ้นของบริษัทฯที่มีการซื้อขายในตลาดหลักทรัพย์แห่งประเทศไทยเป็นเวลา
7 วันทำการก่อนวันแรกที่เสนอขายต่อผู้ลงทุน

และจากมติที่ประชุมคณะกรรมการบริษัท ครั้งที่ 11 /2553 เมื่อวันที่ 12 พฤศจิกายน 2553
และมติที่ประชุมคณะกรรมการบริษัท ครั้งที่ 1/2554 เมื่อวันที่ 7 มกราคม 2554
ได้มีมติอนุมัติให้จัดสรรหุ้นสามัญเพิ่มทุน จำนวนรวมทั้งสิ้น 1,440 ล้านหุ้น
ให้แก่ผู้ลงทุนโดยเฉพาะเจาะจง จำนวน 2 ราย ซึ่งส่งผลทำให้บริษัทมีทุนจดทะเบียน 569 ล้านบาท
แบ่งเป็นทุนชำระแล้วเป็นเงิน 380.25 ล้านบาท

ในปี 2554 ที่ประชุมสามัญผู้ถือหุ้นครั้งที่ 1/2554 เมื่อวันที่ 26 เมษายน 2554
บริษัทยังไม่สามารถสรรหาบริษัทผู้สอบบัญชีใหม่ทดแทน บริษัท กรินทร์ ออดิท จำกัดได้
ทำให้บริษัทไม่สามารถส่งงบไตรมาส 1 , ไตรมาส 2 และไตรมาส 3 ได้ทันกำหนดเวลา
ส่งผลให้หลักทรัพย์ของบริษัทถูกขึ้นเครื่องหมาย SP
และที่ประชุมยังได้อนุมัติให้ลดทุนจดทะเบียนของบริษัทลง จาก 569 ล้านบาท เหลือ 449.25
ล้านบาท โดยการตัดหุ้นสามัญที่จำหน่ายไม่ได้ จำนวน 1,197,500,000 หุ้น มูลค่าหุ้นที่ตราไว้หุ้นละ
0.10 บาท (สิบสตางค์)

ต่อมาจากมติที่ประชุมวิสามัญผู้ถือหุ้น ครั้งที่ 1/2554 เมื่อวันที่ 30 มิถุนายน 2554
ได้อนุมัติให้เพิ่มทุนจดทะเบียนของบริษัทอีกจำนวน 380.25 ล้านบาท จากทุนจดทะเบียนเดิมจำนวน
449.25 ล้านบาท เป็นทุนจดทะเบียนใหม่จำนวน 829.50 ล้านบาท โดยการออกหุ้นสามัญจำนวน
3,802,500,000 หุ้น ( สามพันแปดร้อยสองล้านห้าแสนหุ้น ) มูลค่าที่ตราไว้หุ้นละ 0.10 บาท
(สิบสตางค์)โดยจัดสรรหุ้นเพิ่มทุนดังกล่าว เสนอขายแก่บุคคลในวงจำกัด
หรือผู้ลงทุนสถาบันตามประกาศคณะกรรมการกำกับตลาดทุน ที่ ทจ. 28/2551 และ
ประกาศสำนักงาน ก.ล.ต. ที่ สจ. 39/2551 ทั้งนี้
การกำหนดราคาเสนอขายจะต้องไม่ต่ำกว่าราคาตลาด โดย "ราคาตลาด"
ให้คำนวณจากราคาปิดถัวเฉลี่ยถ่วง น้ำหนักของหุ้นของบริษัทในตลาดหลักทรัพย์แห่งประเทศไทย รวม
7 วันทำการติดต่อกัน ก่อนวันแรกที่เสนอขายต่อผู้ลงทุน
และราคาเสนอขายดังกล่าวจะต้องไม่ต่ำกว่ามูลค่าหุ้นละ 0.01 บาท (หนึ่งสตางค์)

และจากมติที่ประชุมวิสามัญผู้ถือหุ้น ครั้งที่ 2/2554 เมื่อวันที่ 23 ธันวาคม 2554
ได้อนุมัติให้แก้ไขเพิ่มเติมข้อความเกี่ยวกับการออกและเสนอขายหุ้นสามัญเพิ่มทุนจำนวน
3,802,500,000 หุ้น ซึ่งจัดสรรเสนอขายแก่บุคคลในวงจำกัด
โดยให้แก้ไขเพิ่มเติมข้อความใหม่เป็นดังนี้

" ทั้งนี้ การกำหนดราคาเสนอขายจะต้องไม่ต่ำกว่าราคาตลาด โดย "ราคาตลาด"
ให้คำนวณจากราคาปิดถัวเฉลี่ยถ่วงน้ำหนักของหุ้นบริษัทในตลาดหลักทรัพย์แห่งประเทศไทย รวม 7
วันทำการติดต่อกันก่อนวันแรกที่เสนอขายต่อผู้ลงทุน
และราคาเสนอขายดังกล่าวจะต้องไม่ต่ำกว่ามูลค่าหุ้นละ 0.01 บาท (หนึ่งสตางค์)
กรณีถ้าหากมีเหตุจำเป็น หรือเหตุขัดข้องใด ๆ
ที่ไม่สามารถจะกำหนดราคาตลาดด้วยวิธีการดังกล่าวนี้ได้
ให้บริษัทใช้ราคายุติธรรมที่ประเมินโดยที่ปรึกษาทางการเงินที่อยู่ในบัญชีสำนักงานคณะกรรมการ
ก.ล.ต.ให้ความเห็นชอบ เป็นราคาตลาดแทนได้ รวมทั้งมอบหมายให้คณะกรรมการบริษัท
หรือบุคคลที่ได้รับมอบหมายจากคณะกรรมการบริษัทเป็นผู้สรรหาและแต่งตั้งที่ปรึกษาทางการเงินที่จะเป็นผู้มาดำเนินการประเมินราคายุติธรรม("ราคาตลาด")
ก่อนการเสนอขายหุ้นได้ "

นอกจากนี้ ที่ประชุมวิสามัญผู้ถือหุ้น ครั้งที่ 2/2554 ดังกล่าว ได้มีมติอนุมัติแต่งตั้งให้
นางสาวมะลิวรรณ พาหุวัฒนกร ผู้สอบบัญชีรับอนุญาตเลขที่ 4701 แห่งบริษัท เอ็นพีเอส สยาม
สอบบัญชี จำกัด เป็นผู้สอบบัญชีของบริษัทประจำปี 2554 โดยกำหนดค่าตอบแทนการสอบบัญชี ไม่เกิน
3,500,000 บาท (สามล้านห้าแสนบาท) ( รวมงบการเงินของบริษัท บลิส-เทล จำกัด (มหาชน)
, บริษัท บลิส ไทยแอสเสท จำกัด , งบการเงินรวม รายไตรมาส และประจำปี )

ภาพรวมการประกอบธุรกิจ

บริษัทประกอบธุรกิจเป็นผู้จำหน่ายสินค้าเกี่ยวกับอุปกรณ์สื่อสารโทรคมนาคม
โดยในปัจจุบันบริษัทเป็นตัวแทนจำหน่ายโทรศัพท์เคลื่อนที่ ซิมการ์ดและบัตรเติมเงิน
และอุปกรณ์เสริมหลายตราผลิตภัณฑ์ ซึ่งมีรายละเอียดดังต่อไปนี้

+-------------------------+--------------------------------------------+
| ประเภทของสินค้า           | แหล่งที่มาของสินค้า                             |
+-------------------------+--------------------------------------------+
| โทรศัพท์เคลื่อนที่            | 1.  สั่งซื้อจากบริษัทผู้ให้บริการโทรศัพท์เคลื่อนที่        |
|                         |     (Operator) หรือบริษัทในเครือ เช่น DTAC      |
|                         |                                            |
|                         | 2.  สั่งซื้อจากผู้จัดจำหน่าย (Distributor) เช่น     |
|                         |     M-link                                 |
|                         |                                            |
|                         | 3.  สั่งซื้อโดยตรงจากเจ้าของผลิตภัณฑ์ เช่น LG, OPPO |
+-------------------------+--------------------------------------------+
| ซิมการ์ดและบัตรเติมเงิน      | สั่งซื้อจากบริษัทผู้ให้บริการโทรศัพท์เคลื่อนที่ (Operator) |
|                         | หรือบริษัทในเครือ ได้แก่ WDS, UD, True Move, IEC |
| -   แบบจ่ายล่วงหน้า        | 3G                                         |
|     (Pre-Paid)          |                                            |
|                         |                                            |
| -   แบบจดทะเบียน         |                                            |
|     (Post-Paid)         |                                            |
+-------------------------+--------------------------------------------+
| อุปกรณ์เสริม (Accessories) | สั่งซื้อโดยตรงจาก                              |
|                         |                                            |
| เช่น แบตเตอรี่โทรศัพท์เคลื่อนที่ | 1.  เจ้าของตราผลิตภัณฑ์                        |
|                         |                                            |
| ที่ชาร์จแบตเตอรี่            | ผู้ผลิตอุปกรณ์เสริมที่มีผลิต                         |
| หน้ากากโทรศัพท์ หูฟังไร้สาย   | ภัณฑ์ได้มาตรฐานการใช้งานร่วมกับสินค้าตราผลิตภัณฑ์ชั้นนำ |
| เป็นต้น                   |                                            |
+-------------------------+--------------------------------------------+

บริษัทจำหน่ายสินค้าในรูปแบบการขายปลีกผ่านช่องทางการจัดจำหน่ายต่าง ๆ ได้แก่

1)  ร้าน Blisstel Shop ซึ่งเปิดตามศูนย์การค้า (Shopping Center)
    และร้านค้าปลีกรูปแบบใหม่ (Modern Trade) เช่น เทสโก้ โลตัส และบิ๊กซี

2)  การขายตรง (Direct Sale)
    โดยการจัดรายการขายพิเศษในห้างสรรพสินค้าและงานแสดงสินค้าโดยจำน่ายตรงสู่ลูกค้าทั่วไป

โดย ณ 31 ธันวาคม 2554 บริษัทมีสาขาและจุดจำหน่ายรวมทั้งสิ้นจำนวน 61 แห่ง
ทั้งในกรุงเทพมหานครและต่างจังหวัด

โครงสร้างรายได้ของบริษัท

โครงสร้างรายได้ของบริษัทแยกตามสายผลิตภัณฑ์ สามารถสรุปได้ดังนี้

(หน่วย : ล้านบาท)

  -------------------- -------- -------- ---------- -------- ---------- --------
  ผลิตภัณฑ์               ปี 2554            ปี 2553              ปี 2552     

                       รายได้    ร้อยละ    รายได้      ร้อยละ    รายได้      ร้อยละ

  รายได้จากการขาย                                                        

  - โทรศัพท์เคลื่อนที่       627.51   68.19    652.55     57.23    916.68     66.44

  - ซิมการ์ดและบัตรเติมเงิน 164.58   17.89    248.06     21.75    295.09     21.39

  - อุปกรณ์เสริม          11.50    1.25     10.96      0.96     46.23      3.35

  - อสังหาริมทรัพย์        67.57    7.34     4.94       0.43     17.99      1.30

  รวมรายได้จากการขาย    871.16   94.67    916.51     80.37    1,275.99   92.49

  รายได้อื่น*             49.03    5.33     223.83     19.63    103.63     7.51

  รายได้รวม             920.19   100.00   1,140.34   100.00   1,379.62   100.00
  -------------------- -------- -------- ---------- -------- ---------- --------

หมายเหตุ: * รายได้อื่นของบริษัทประกอบด้วยรายได้ค่าส่งเสริมการขาย และรายได้อื่นๆ 

เป้าหมายการดำเนินธุรกิจ 

แม้ว่าเกิดภาวะเศรษฐกิจที่ชะลอตัวอันเนื่องจากภาวะน้ำท่วมใหญ่ในช่วงปลายปี 2554
จะส่งผลกระทบโดยตรงต่อสาขาของร้านบลิสเทลช็อปที่ตั้งอยู่ในพื้นที่ประสบภัยจำนวนกว่า 10
สาขาให้ต้องปิดทำการชั่วคราว
และในบางสาขาใกล้เคียงพื้นที่ประสบภัยลูกค้าไม่มีความสะดวกในการเดินทางออกมาปฏิบัติภาระกิจได้ตามปกติ
อย่างไรก็ตามด้วยการวางแผนรับมือกับสถานการณ์ของบริษัทฯ
สามารถป้องกันและลดความสูญเสียจากภัยพิบัตดังกล่าวได้โดยความร่วมมืออันดีของพนักงานหน้าร้าน
และหน่วยงานที่เกี่ยวข้องทำการโยกสินค้าไปจำหน่ายยังพื้นที่ปลอดภัยได้ครบถ้วนแม้จะต้องประสบกับความยากลำบากในการขนย้าย
ดังจะเห็นได้จากผลประกอบการ ณ สิ้นปี 2554 บริษัทฯ
ยังคงรักษารายได้จากการจำหน่ายโทรศัพท์มือถือ ให้ใกล้เคียงกับ ปี 2553 โดยลดลงเพียงร้อยละ
3.8

ทั้งนี้บริษัทฯ ยังคงให้ความสำคัญกับการบริหารต้นทุนการดำเนินงานอย่างใกล้ชิด
จนก่อให้เกิดกำไรขั้นต้นจากการดำเนินงานในอัตรส่วนที่ดีมากขึ้นในช่วง 3 ปีที่ผ่านมา ทั้งนี้บริษัทฯ
ยังสามารถเพิ่มประสิทธิภาพในการบริหารสินค้าคงคลังให้มีการหมุนเวียนและตอบสนองต่อความต้องการของผู้บริโภคได้ดีมากยิ่งขึ้นโดยพิจารณาคัดเลือกสินค้าที่เป็นที่ต้องการ
เพื่อมิให้เหลือสินค้าคงค้างในคลังเป็นระยะเวลานานอันจะทำให้มูลค่าที่จะจำหน่ายได้ลดลง
แต่อย่างไรก็ตามบริษัทฯ ยังไม่สามารถเพิ่มยอดจำหน่ายในสาขาที่มีอยู่ได้อย่างเต็มที่
เนื่องจากเงินทุนหมุนเวียนในการดำเนินงานมีจำกัด ทางบริษัทฯ
จึงประสบกับสภาวะที่ไม่สามารถจัดหาสินค้าที่มีความต้องการสูงซึ่งเพิ่มขึ้นอย่างรวดเร็ว เป็นระยะๆ
เนื่องจากสินค้าที่จำหน่ายเป็นสินค้าเทคโนโลยีที่เปลี่ยนแปลงเร็วตามแฟชั่น
ดังนั้นการเพิ่มเงินทุนหมุนเวียนในการดำเนินการจะส่งเสริมให้บริษัทฯ
นำสินค้าเข้ามาจำหน่ายเพื่อตอบสนองต่อความต้องการของผู้บริโภคอย่างเต็มที่มากยิ่งขึ้น

นอกจากนี้ในปี 2554 บริษัทฯ
ยังมีแผนที่จะพัฒนาศักยภาพการทำงานให้มีความแข็งแกร่งและเสริมสร้างความรู้
ทักษะการขายให้กับบุคลากรที่เกี่ยวข้องในทุกสายงาน
เพื่อให้สอดรับกับการเปลี่ยนแปลงความต้องการของผู้บริโภคซึ่งมีความซับซ้อนมากยิ่งขึ้น โดยเฉพาะ
การขยายตัวด้านความต้องการของโทรศัพท์มือถือกลุ่มสมาร์ทโฟนซึ่งมีระบบปฏิบัติการที่ทันสมัยรองรับการใช้งานหลากหลายรูปแบบที่ตรงกับไลฟ์สไตล์ในอนาคต
รวมทั้งแนวโน้มการเปิดใช้งานระบบ 3G
ซึ่งผู้บริโภคจะหันมาใช้ประโยชน์จากการรับส่งข้อมูลผ่านโครงข่ายที่มีความเร็วสูงขึ้นส่งผลต่อความต้องการอุปกรณ์ต่อเชื่อมอื่นๆ
ที่สามารถใช้งานอินเตอร์เน็ทได้ทุกสถานที่ซึ่งมีโอกาสในการเติบโตที่ดี ทั้งนี้
นอกจากการจัดหาสินค้าที่ตรงกับแนวโน้มความต้องการของผู้บริโภคแล้ว
การจัดกิจกรรมส่งเสริมการขายในพื้นที่อย่างต่อเนื่องยังจะช่วยสร้างความสนใจและความแตกต่างจากร้านค้าอื่นๆ
ในพื้นที่เดียวกัน ซึ่งคาดว่าจะส่งผลให้ผู้บริโภคตัดสินใจซื้อสินค้าจากทางร้านบลิสเทลได้มากขึ้น
นอกจากนี้ ทางบริษัทฯ ยังมีนโยบายพิจารณาเปิดสาขาใหม่ในพื้นที่ที่มีศักยภาพทางการแข่งขัน
ดังจะเห็นได้จากในปี 2554 มีการเปิดสาขาใหม่ 7 แห่งคือ สาขา Terminal 21
ซึ่งเน้นจำหน่ายสินค้า BlackBerry บิ๊กซีสกลนคร บิ๊กซีปากน้ำ คาร์ฟูร์สุวินทวงศ์ บิ๊กซีพระราม 4
เซ็นทรัลรัตนาธิเบศร์ ฟอร์จูนทาวเวอร์
และยังมีเป้าหมายเปิดสาขาเพิ่มเติมในพื้นที่ที่มีศักยภาพอย่างต่อเนื่องในปี 2555-2556
โดยเฉพาะในพื้นที่ต่างจังหวัด อันจะส่งผลให้บริษัทฯ มีโอกาสขยายฐานลูกค้า
และมีผลการดำเนินงานที่ดียิ่งขึ้นอย่างต่อเนื่องในอนาคต